Aquest passat dimecres va tenir lloc la presentació de les X Jornades de Geomorfologia Litoral a la Sala Margarida Xirgu de la Biblioteca RFJ de Castelldefels. A l'acte de benvinguda va assistir la regidora de Platges, Clara Quirante.
La geomorfologia és una branca de la geologia que es basa en l'anàlisi de les característiques de l'escorça de la Terra, tenint en compte les matèries que el formen i les variacions registrades des del seu origen.
L'Institut de Ciències del Mar (CSIC), la Universitat Politècnica de Catalunya, la Universitat de Barcelona i la Universitat de Girona organitzen del 4 al 6 de setembre a Castelldefels les X Jornades de Geomorfologia Litoral. Aquesta activitat, que es realitza a la sala Margarida Xirgu de la Biblioteca RFJ compta també amb el suport de l'Ajuntament de Castelldefels. L'acte de benvinguda va ser a càrrec de la regidora de Platges, Clara Quirante que va voler agrair a la organització que hagi escollit a Castelldefels com a seu de les Jornades en el seu desè aniversari i ha afirmat que “per a nosaltres és un honor i a més a més posa de manifest que tenim una ciutat referent en el territori, per la nostra platja, i també com a espai per a la celebració de congressos, perquè en els propers mesos si tot va bé tindrem el congrés de Ecoplayas aquí”.
La geomorfologia litoral es preocupa d'estudiar les geoformes resultants del conjunt d'agents i processos de diversa naturalesa que donen origen a les formes del relleu marí en la vora costanera, zona on interactuen tres ambients geogràfics, la hidrosfera (oceà), la litosfera (continent ) i l'atmosfera.
Sortides de camp i com millorar la gestió del litoral, algunes de les activitats previstes
Des de l'any 2000 i amb caràcter biennal, la comunitat científica dedicada a la Geomorfologia Litoral ve reunint-se amb l'objectiu de compartir els seus avenços i conèixer de primera mà -mitjançant sortides de camp- casos d'estudi, avenços tècnics i experiències de gestió litoral.
Concretament, en la desena edició d'aquestes jornades, es tractaran els següents temes: morfodinàmica costanera i impacte de tempestes, gestió costanera, sistemes dunars i impacte antròpic en zones costaneres, transport de sediments i mètodes d'observació remota, costes rocoses i evolució costanera a llarg termini.
A l'acte de benvinguda ha assistit la regidora de Platges, Clara Quirante.
La geomorfologia es basa en l'anàlisi de les característiques de l'escorça de la Terra